Республикэм и губгъуэхэм
Сэхураныр бэгъуащ
Къэбэрдей-Балъкъэрым и мэкъумэшыщIэхэм сэхураныр Iухыжын яухащ.
Дызэрыт илъэсым абыхэм а къэкIыгъэм ику иту гектар къэс центнер 16 къытрахащ икIи псори зэхэту тонн мин 35-м щIигъу зэщIакъуэжащ. Нэгъабэ елъытауэ сэхураным и бэвагъыр проценти 8-кIэ, псори зэхэту кърахьэлIэжар проценти 6-кIэ нэхъыбэщ.
Мы къэкIыгъэр нэхъ щыбэгъуар Дзэлыкъуэ районырщ. Абы ику иту сэхураным центнер 26-рэ къыщытрахащ. Май, Аруан районхэм я мэкъумэшыщIэхэм зы гектар къэс хуэзэу сэхураным и бэвагъыр центнер 19-м нагъэсащ.
КIэртIофым щIэупщIэшхуэ иIэщ
Ди республикэм мы гъэми кIэртIофыр щыхасар нэгъабэрейм къызэрыщхьэщыкI щыIэкъым — гектар мин 14 хуэдиз хъууэ аращ. Ауэ абы и бэвагъым нэрылъагъуу хэхъуащ икIи псори зэхэту кIэртIофу тонн мин 260-м щIигъу кърахьэлIэжащ.
НэгъуэщIу жыпIэмэ, гектар къэс хуэзэу центнер 200 хуэдиз къытрахащ. АбыкIэ сэбэп хъуащ жылапхъэхэр фIыуэ зэрыщытар, лэжьыгъэ псори и зэманым зэрырагъэкIуэкIар, абыхэм къадэкIуэу, гъэми мэкъумэшыщIэхэм зэрызакъыдищIар.
Иджыпсту республикэм щагъэкIа кIэртIофым щIэупщIэшхуэ иIэщ. Ар губгъуэм кIуэурэ щэхуакIуэхэм занщIэу къыхаш.
Самченкэ Светланэ.
